สถานทูตไทยในเกาหลีใต้ เตือนชาวไทยในเมืองแดกู-ช็องโด หลังทางการเกาหลีใต้ประกาศยกระดับเตือนภัยโควิด-19 เป็นระดับสูงสุด
สถานทูตไทยในเกาหลีใต้ เตือนชาวไทยในเมืองแดกู-ช็องโด หลังทางการเกาหลีใต้ประกาศยกระดับเตือนภัยโควิด-19 เป็นระดับสูงสุดเฟซบุ๊ก สถานเอกอัครราชทูต ณ กรุงโซล ประเทศเกาหลีใต้ แจ้งเตือนคนไทยจากสถานการณ์การแพร่ระบาดของเชื้อไวรัสโควิด-19 ระบุว่า ตามที่รัฐบาลเกาหลีใต้ได้ประกาศยกระดับการเตือนภัยการแพร่ระบาดของเชื้อไวรัสโควิด-19 เป็นระดับสีแดง (ระดับสูงสุด) และประกาศเตือนประชาชนที่อาศัยอยู่ในนครแดกูและเมืองช็องโด ในจังหวัดคยองซัง-เหนือ รวมทั้งคนที่มีถิ่นฐานที่อยู่ที่อื่นที่เคยเดินทางไปนครแดกูเมื่อเร็วๆ นี้ ให้หลีกเลี่ยงการเดินทางออกนอกที่พักอาศัยเป็นเวลาอย่างน้อยสองสัปดาห์ และหากมีอาการผิดปกติ ให้เข้ารับการตรวจวินิจฉัยเบื้องต้นที่คลินิกที่รัฐบาลกำหนดไว้นั้น สถานเอกอัครราชทูตฯ จึงขอแจ้งไปยังชาวไทยในนครแดกูและเมืองช็องโด ในจังหวัดคยองซัง-เหนือ ให้ปฏิบัติตามคำแนะนำของรัฐบาลเกาหลีใต้ โดยหากมีกรณีเร่งด่วนที่ต้องติดต่อราชการกับสถานเอกอัครราชทูตฯ สามารถติดต่อสายด่วนของสถานเอกอัครราชทูตฯ ได้ที่เบอร์ +82 1067 4700 95 หรือทางอีเมล rteconsular@gmail.com เพื่อปรึกษาหารือและขอคำแนะนำจากสถานเอกอัครราชทูตฯ ทั้งนี้ หากทางการเกาหลีใต้มีการปรับเปลี่ยนคำแนะนำ สถานเอกอัครราชทูตฯ จะแจ้งให้ทราบต่อไปนอกจากนี้ เฟซบุ๊ก สถานทูตไทยในเกาหลีใต้ ยังระบุอีกว่า ขอให้ประชาชนไทยในเกาหลีใต้ที่มีอาการไอ จาม มีไข้ หรือมีความผิดปกติบริเวณทางเดินหายใจ ให้ติดต่อขอรับคำปรึกษาเบื้องต้นที่กรมควบคุมโรคเกาหลีใต้ โทร. 1339  สำนักงานตรวจคนเข้าเมืองเกาหลีใต้ โทร. 1345 ต่อ 0*5* สำหรับภาษาไทย และสถานีอนามัยในพื้นที่ เพื่อสุขภาพและความปลอดภัย